አምነስቲ ኢንተርናሽናል ካወጣው ሪፖርት አብዛኛው ገለልተኝነት የጎደለው ነው ሲል ጠቅላይ ዓቃቤ ሕግ ተቸ
በኦሮሚያና በአማራ ክልሎች መንግሥት ሕግን የተላለፈ ኃይል በመጠቀም የሰብዓዊ መብት ጥሰት ማድረሱን አምነስቲ ኢንተርናሽናል በግንቦት ወር 2012 ዓ.ም. ያቀረበውን ሪፖርት፣ ‹‹አብዛኛው ገለልተኝነት የጎደለው ነው›› ሲል ጠቅላይ ዓቃቤ ሕግ ተቸ፡፡የፌዴራል ጠቅላይ ዓቃቤ ሕግ ሪፖርቱ በወጣበትም ወቅት ተቃውሞውን ያሰማና ሪፖርቱ እውነተኛ መሆን አለመሆኑን አጣርቶ ለሕዝብ ይፋ እንደሚያደርግ በተናገረው መሠረት ‹‹አደረግኩ›› ያላቸውን የሕግ ምልከታና ግኝቶች፣ ሐምሌ 11 ቀን 2012 ዓ.ም. ይፋ አድርጓል፡፡ተቋሙ ለሪፖርተር በላከው መግለጫ እንደገለጸው፣ ጠቅላይ ዓቃቤ ሕግ በመሪነት ባደረገው የማጣራት ሥራ አምነስቲ ኢንተርናሽናል መንግሥት ሕግ ለማስከበር የወሰደውን ዕርምጃ ሁሉ የሰብዓዊ መብት ጥሰት አድርጎ ወስዷል፡፡ ይህ ደግሞ የመንግሥትን ሥራ የማጠልሸት ተግባር ነው ብሏል፡፡ ሪፖርቱ በአብዛኛው ገለልተኝነት የጎደለው፣ የማስረጃ ምዘና ችግር ያለበት፣ የአገሪቱን ነባራዊ ሁኔታ ያላገናዘበና ሌሎችም መሠረታዊ ግድፈቶች ያሉበት መሆኑን እንዳረጋገጠ አስታውቋል፡፡ ጠቅላይ ዓቃቤ ሕግ  ምንም እንኳን ሪፖርቱ በአብዛኛው ገለልተኝነት የጎደለው ቢሆንም፣ ካካተታቸው የመብት ጥሰት ወቀሳዎች የተወሰኑት ተዓማኒ ሆነው እንዳገኛቸው አልሸሸገም፡፡ እነዚህ ተዓማኒ ናቸው ያላቸው የሪፖርቱ ክፍሎችም ቢሆኑ፣ በመንግሥት ታውቀው ተጠያቂነትን ለማረጋገጥ የምርመራ ሥራ ሲያከናውንባቸው የነበሩ መሆናቸውን አክሏል፡፡አምነስቲ ኢንተርናሽናል ከሚታወቅባቸው ጥራታቸውን የጠበቁና ተዓማኒነት ካላቸው ሪፖርቶቹ የተለየ፣ የሰብዓዊ መብት ሪፖርት አዘገጃጀት መመርያዎችና መሥፈርቶችን የማያሟላ ሪፖርት ማቅረቡን ጠቅላይ ዓቃቤ ሕግ አስታውቋል፡፡ ሪፖርቱ ወገንተኛ የሆኑ ምስክርነቶችን በመያዝ ውስብስብ በሆኑ ግጭቶችና የፀጥታ ችግሮች ዙሪያ፣ የተሳሳቱ መደምደሚያዎች ላይ የሚደርስ መሆኑንም ጠቁሟል፡፡ መንግሥት ሕግ ለማስከበር የሚወስዳቸውን ዕርምጃዎች ሁሉ የመብት ጥሰት አድርጎ ለማቅረብ ባደረገው ጥረት፣ መሬት ላይ የሌሉ ጉዳዮችን እንዳሉ በማስመሰል ሲያቀርብ ዓውዱን ሳያሳይ ማለፉ በሪፖርቱ አዘጋጆች ዘንድ የፖለቲካ ወገንተኝነት የሚያሳይ መሆኑንም አስረድቷል፡፡ የታጠቁና በህቡዕ የሚንቀሳቀሱ ኃይሎች በተለይም በኦሮሚያ ክልል በጉጂ ዞን በሕብዝና በመንግሥት ላይ ይፈጽሙ የነበረውን የወንጀልና የጥቃት ዓውድ አለመግለጽ፣ የሪፖርቱን አድልኦ የሚያሳይ መሆኑን አብራርቷል፡፡ መንግሥት የወሰዳቸውን ኃላፊነት የመወጣት ግዴታዎችን የሰብዓዊ መብት ጥሰት አድርጎ መተቸትና እውነት ያልሆኑ መረጃዎችን ማካተት፣ እንዲሁም በገሃዱ ዓለም የሌሉ ምስክሮችን ስምና ኃላፊነት ጠቅሶ መተቸት ሪፖርቱ ተዓማኒነት የጎደለው ለመሆኑ ማሳያ እንደሆነ፣ ጠቅላይ ዓቃቤ ሕግ በመግለጫው አስረድቷል፡፡ የግድፈቶቹ መፈጠር የአጋጣሚ ስህተት ሳይሆን አንዳንድ ኢትዮጵያውያን የሪፖርቱ ጸሐፊዎች፣ ቀደም ባሉት ጊዜያት ሥልጣን ላይ የነበሩና ለውጡን ለማደናቀፍ እየሠሩ በሚገኙ የተፈጸመ ነው የሚል እምነትም እንዳሳደረበት ጠቅላይ ዓቃቤ ሕግ በመግለጫው አሥፍሯል፡፡አምነስቲ ኢንተርናሽናል በቀጣይ ከመንግሥት ጋር ለሚኖረው በጎ ትብብርና የሥራ ግንኙነት ሲል፣ የሪፖርት አዘገጃጀቱን በሚመለከት የውስጥ ምርመራ እንዲያደርግና እንዲፈትሽ ጠቅላይ ዓቃቤ ሕግ ጥሪ አቅርቧል፡፡ መንግሥት በሪፖርቱ ከተጠቀሱት የመብት ጥሰት ወቀሳዎች ውስጥ ተዓማኒነት ባላቸው ጉዳዮች ላይ የጀመረውን ተጠያቂነት የማረጋገጥ ሥራ አጠናክሮ እንደሚቀጥልም አክሏል፡፡ በጠቅላይ ዓቃቤ ሕግ መሪነት በተከናወነው የማጣራት ተግባራት ግጭቶችና ይዘቶቻቸው ላይ ከአምነስቲ ኢንተርናሽናል ከፍተኛ አመራሮች ጋር ምክክር ለማድረግ ጥሪ ቢያደርግም፣ በቂ ምላሽ አለማግኘቱን ገልጿል፡፡ ከራሱና ከሁለቱ ክልሎች ጠቅላይ ዓቃቤ ሕግ መሥሪያ ቤቶች፣ ከፖሊስ፣ ከከፍተኛ ትምህርት ተቋማትና ከሲቪል ማኅበረሰብ ድርጅቶች የተወጣጣ ቡድን በማጣራት ሥራው ላይ እንደተሳተፉም አስታውቋል፡፡